אדם (זמר)

ביוגרפיה

אדם נולד, גדל והתחנך בעכו בשם חיים כהן. בילדותו למד בבית הספר "התומר" ובנעוריו למד בבית הספר "דרסקי". לאחר שירותו הצבאי עבר להתגורר בחיפה ובהמשך עבר להתגורר בתל אביב. לאחר כשלושים שנה שגר בתל אביב שב לחיפה, בה הוא חי כיום.
לחשיפה ראשונה זכה אדם בתחרות הקדם אירוויזיון בשנת 1985, שם היה רקדן וזמר ליווי של יזהר כהן בשיר "עולה עולה". השיר נבחר לייצג את ישראל באירוויזיון 1985.
את הקריירה כזמר עצמאי החל אדם בצרפת בתחילת 1986, תחת שם הבמה "כריס לייף" (Cris Life). הוא הקליט שם שלושה שירים באנגלית: "Gypsy Lady" ,"Living Alone" ו-"No More Light", שהפך בגרסה העברית ל"אין מוצא". אך השירים לא משכו תשומת לב רבה.
לאחר חזרתו לישראל, החל בהקלטת אלבומו הראשון "סוד", שיצא לאור באפריל 1987, והופק על ידי יזהר אשדות, שגם עיבד והלחין שבעה מתוך תשעת השירים בו, וניגן בהקלטות בכל הכלים. את המילים לשירים כתבה בת זוגו של אשדות, אלונה קמחי. בלטו בו השירים "תמונות", "נוסע רחוק", "אין מוצא" ושיר הנושא. האלבום זכה להצלחה גדולה, ותוך זמן קצר נמכרו ממנו יותר מ-45,000 עותקים. בעקבות הצלחת האלבום הפך אדם בין-לילה לכוכב ענק, אליל נוער וסמל מין. בדצמבר אותה שנה השתתף לראשונה בפסטיגל עם השיר "לא לוקח בקלות" (מילים: אלונה קימחי, לחן ועיבוד: יזהר אשדות), עימו זכה במקום הראשון.
בקיץ 1988 יצא אלבומו השני "מרחוק לרחוק" בעיבודים והפקה מוזיקלית של יזהר אשדות. בין שירי האלבום בלטו: "מרחוק לרחוק" (מילים: אלונה קמחי, לחן: יזהר אשדות), "מכור לאהבה" (מילים: אהוד מנור, לחן: נאוה ברוכין וקן ברג'ס) "שקיעה אחת" (מילים: אלונה קימחי, לחן: יזהר אשדות) עם קולות של הזמרת תמנה בראואר, "היא רוקדת לבדה" (מילים: רחל שפירא, לחן: קורין אלאל), ובמיוחד "מצטער" (מילים: רחל שפירא, לחן: יזהר אשדות), שזכה בתואר "שיר השנה" במצעד הפזמונים תשמ"ח של רשת ג'. אדם גם זכה באותה שנה בתואר "זמר השנה" של התחנה. בדצמבר אותה שנה השתתף בפעם השנייה ברציפות בפסטיגל, וזכה במקום הראשון עם השיר "אל תשכח" (מילים: אהוד מנור, לחן ועיבוד: הנרי ברטר).
בסוף 1989 יצא אלבומו השלישי "חופשי" בעיבודים והפקה מוזיקלית של מתי כספי, שגם ניגן בפסנתר, קלידים, כלי הקשה, ושר קולות רקע. באלבום נעשה ניסיון לפנות לקהל בוגר יותר עם כותבים כמו אהוד מנור, מאיר גולדברג, ואסתר שמיר. האלבום זכה להצלחה פחותה לעומת שני אלבומיו הראשונים. בין שירי האלבום בלטו "איש עוד לא הכיר אותי", "תפקיד חיי", ו"יש אהבה". בדצמבר אותה שנה השתתף וזכה בפעם השלישית ברציפות בפסטיגל עם השיר "כמו גיבור מצויר" (מילים: אהוד מנור, לחן ועיבוד: הנרי ברטר).
בדצמבר 1990 השתתף וזכה בפעם הרביעית ברציפות בפסטיגל, עם "מתנשקים בצרפתית" (מילים: שמרית אור, לחן: דן שאול, עיבוד: רן בגנו).
במרץ 1991 השתתף לראשונה בקדם אירוויזיון עם השיר "יחד נעמוד" שכתב אורי סלע, הלחין ועיבד הנרי ברטר, עימו הגיע למקום השני. עוד באותה שנה הוציא את האלבום "פעמיים ביום", שהורכב בעיקר מהשירים הבולטים משלושת אלבומיו הראשונים, וממעט שירים חדשים, ביניהם היה שיר הנושא (מילים: יענקל'ה רוטבליט, לחן: גידי שטרן, עיבוד: רן בגנו), שהגיע למקום ה-37 במצעד הפזמונים השנתי תשנ"א של רשת ג'.
בין השנים 1992–1995 שיחק אדם ב"פלאי קלעים" בתפקיד עצמו. בשנים 1994– 1995 שיחק במחזמר "הקוסם!", בתפקיד "פחפח" איש הפח, לצד מיכל ינאי וצחי נוי.
ב-1 באפריל 1993 התחרה בשנית בקדם-אירוויזיון עם השיר "עד" (מילים: אהוד מנור, לחן ועיבוד: קובי אושרת) שהגיע למקום השלישי בתחרות.
ב-1994 יצא האלבום "הימים שאנחנו ביחד" שמתוכו הצליחו השירים: "זה לא מסתדר לי", "לילות אהבה", "נגד הגורל" וקאבר לשיר "ברוש".
בדצמבר 1995 הופיע שוב בפסטיגל, עם השיר "בחיק הטבע" (מילים: אהוד מנור, לחן: נורית הירש, עיבוד: יורם צדוק).
ב-1999 יצא בחברת הד-ארצי "אדם - האוסף" - 2 תקליטורים, עם 29 שירים עם מיטב הלהיטים.
ב-2009 הוציא שלושה סינגלים: "חורף", "אל תקחו לי את האהבה" ו"סניוריטה".
בפברואר 2010 הוציא את האלבום "רגעים קטנים" שכלל את “אין יותר שדים”, שיר הנושא מתוך הסרט התיעודי “חיים ואדם” שביימה מירי בן-חיים-פרלמן. את השיר כתב יוני זיכהולץ, והלחין איתי פרלמן נסיך. עוד כלל את האלבום את הסינגלים "חורף", "אל תקחו לי את האהבה" וסניוריטה" שיצאו ב-2009.
במאי 2011 השתתף אדם בתוכנית הריאליטי "היכל התהילה" ששודרה בערוץ 24. הוא העפיל לגמר התוכנית וסיים במקום החמישי.
ב-2014 אדם הוציא את אלבום ההופעה "Live זאפה", שכלל, בנוסף ללהיטיו הגדולים, גם שני שירים חדשים.
ב-2017 דיבב את בלתזר בראט בסרט "גנוב על העולם".
בספטמבר 2017 הגיע לבית החולים איכילוב לניתוח להוצאת כיס המרה. הניתוח הסתבך, והוביל לדלקת בלבלב שגרמה לפגיעה באיברים סמוכים. ב-2 בינואר 2018, נודע שחלה החמרה במצבו והוא הועבר לטיפול נמרץ כירורגי. ב-8 בפברואר 2018 שוחרר מבית החולים. במאי אותה שנה, פרסם אדם את הסינגל "בסוף כולם רוצים אהבה".
ביוני-יולי 2019 משחק במחזמר "לזרוס" במרכז ענב, בתפקיד תומאס ניוטון.
אדם הוא בעליהם של שני בתי קפה בשם "אדמ'ס" – האחד בתל אביב והשני בהרצליה פיתוח, בהם מופיעים אמנים צעירים, ולעיתים אף הוא בעצמו.

חייו האישיים

בשנת 1982 התחתן אדם עם מיכל בת שבע, אך הם התגרשו תשעה חודשים מאוחר יותר.
באוקטובר 2007 יצא מהארון כהומוסקסואל.
בשנת 2010 הוקרן סרטה התיעודי של הבמאית מירי פרלמן, "חיים ואדם". הסרט מלווה את אדם במשך ארבע שנים, בין השאר בעבודתו בספינת בידור, בפרידה מבן זוגו יניר, ובביקור בקברה של אמו, חוה.